ഹോപ്പിന് വാഹനം കാന്സര് ബാധിതരായ കുട്ടികള്ക്ക് ആശ്വാസമായി പ്രവാസികള്. തലശ്ശേരി : അര്ബുദ ബാധിതരായ കുട്ടികള്ക്കായി പ്രവര്ത്തിക്കുന്ന ഹോപ്പിന്്റെ കരങ്ങള്ക്ക് കരുതലുമായി പ്രവാസി സംഘടന. മലബാര് കാന്സര് സെന്്ററിന് സമീപം പ്രവര്ത്തിക്കുന്ന ഹോപ്പ് ചൈല്ഡ് കാന്സര് കെയര് ഫൗണ്ടേഷന് വാഹനം നല്കിക്കൊണ്ട് അബുദാബി തലശ്ശേരി മുസ്ലീം വെല്ഫെയര് ഫൗണ്ടേഷനാണ് സേവന പ്രവര്ത്തനങ്ങള്ക്ക് തണലേകിയത്. മലബാര് കാന്സര് സെന്്റര് ഡയരക്ടര് ഡോ.സതീശന് ബാലസുബഹ്മണ്യം വാഹനത്തിന്്റെ ആദ്യ യാത്ര ഫ്ലാഗ് ഓഫ് ചെയ്തു. കാന്സര് ബാധിതരായി മലബാര് കാന്സര് സെന്്ററില് ചികിത്സയില് കഴിയുന്ന ഇരുപത്തഞ്ചോളം കുട്ടികളും അവരുടെ രക്ഷിതാക്കളുമാണ് ഇപ്പോള് തലശേരിയിലെ ഹോപ് സെന്്ററിലുള്ളത്. ചികിത്സാവശ്യാര്ഥമുള്ള അവരുടെ യാത്രകള്ക്ക് വാഹനം വലിയ ആശ്വാസമാവുമെന്ന് ഡോക്ടര് പറഞ്ഞു. അബുദാബി തലശ്ശേരി മുസ്ലീം വെല്ഫെയര് ഫൗണ്ടേഷന് ചീഫ് അഡ്വൈസര് ഷാഫി. പി. പി യില് നിന്നും വാഹനത്തിന്റെ താക്കോല് ഹോപ്പ് ബോര്ഡ് ഡയറക്ടര് അഡ്വ. ഹാഷിം എറ്റുവാങ്ങി. ജാവേദ് ഇക്ബാല്, ഡോ. ജിതിന്, ഡോ. ഗോപകുമാര്, ജാബിര് പി. ഒ,തുടങ്ങിയവര് ചടങ്ങില് പങ്കെടുത്തു. കേരളത്തിലെ അര്ബുദ ബാധിതരായ കുട്ടികളെ കണ്ടെത്തുകയും അവര്ക്ക് ഇന്ന് കേരളത്തിലും പുറത്തും ലഭ്യമാവുന്ന ചികിത്സയെക്കുറിച്ച് ബോധവല്ക്കരിക്കുകയും അവരുടെ ചികിത്സാ കാലഘട്ടത്തില് നല്കേണ്ട പല വിധ ചികിത്സാ സഹായങ്ങള് നല്കുകയും ചെയ്യുന്ന സ്ഥാപനമാണ് ഹോപ്പ് ചൈല്ഡ് കാന്സര് കെയര് ഫൗണ്ടേഷന്. കോഴിക്കോട് ആസ്ഥാനമായി 2016 ല് പ്രവര്ത്തനമാരംഭിച്ച ഹോപ്പ് ചൈല്ഡ് കാന്സര് കെയര് ഫൗണ്ടേഷന് ഇന്ന് കേരളത്തിലെ നിരവധി അര്ബുദ രോഗ ബാധിതരായ കുട്ടികള്ക്കും കുടുംബങ്ങള്ക്കും സാന്ത്വനമേകുന്ന സ്ഥാപനമായി നിലകൊളളുകയാണ്.